Republica Moldova și Franța au semnat joi, 7 martie, la Paris, o foaie de parcurs privind cooperarea economică pentru perioada anilor 2024-2029.
Documentul evidențiază necesitatea alinierii reglementărilor Republicii Moldova la standardele Uniunii Europene, sprijinind astfel integrarea acestui stat pe piața europeană.
Potrivit autorităților de la Chișinău, acest lucru "va crea oportunități noi pentru mediul de afaceri din R. Moldova și va consolida poziția statului în contextul economic european".
Foaia de parcurs va intensifica schimburile comerciale și va încuraja investițiile reciproce, stimulând astfel creșterea economică și dezvoltarea durabilă.
"Întreprinderile franceze vor fi susținute să se implice în proiectele economice prioritare pentru Republica Moldova, ceea ce va contribui la diversificarea economiei și la crearea de locurilor de muncă. Mai mult, schimbul de experiență și expertiza franceză vor sprijini reformele economice de la noi", a mai informat Ministerul Dezvoltării Economice și Digitalizării de la Chișinău.
De asemenea, Republica Moldova urmează să beneficieze și de sprijinului Franței în dezvoltarea infrastructurilor digitale, în special prin digitalizarea sectorului public și implementarea serviciilor electronice pentru mediul de afaceri și consumatori.
Acest document a fost semnat de ministrul Dezvoltării Economice și Digitalizării al Republicii Moldova, Dumitru Alaiba și de ministrul pentru Europa și Afaceri Externe al Franței, Stéphane Séjourné, în prezența președinților Maia Sandu și Emmanuel Macron.
"Foaia de parcurs privind cooperarea economică pentru 2024 – 2029 prevede acțiuni comune care vin să încurajeze creșterea investițiilor și a comerțului între statele noastre. Mai mult de două sute de companii franceze activează în Republica Moldova, aducând beneficii ambelor economii. Pe măsură ce ne apropiem de Uniunea Europeană, lucrăm pentru a atrage și mai multe investiții franceze", a subliniat Maia Sandu.
Menționăm că Maia Sandu, președintele Republicii Moldova, întreprinde o vizită de lucru la Paris, în perioada 7-8 martie.